Predkladacia správa

Materiál “Informácia o stave prác na budovaní Jednotnej platobnej agentúry a implementácii IACS v SR” sa predkladá v  rámci riadneho plánu plnenia úloh ministerstva na základe úlohy vyplývajúcej z uznesenia vlády SR č.1140 zo 6.12.2001, bodu B.3.. kde bolo ministrovi pôdohospodárstva SR  uložené  predložiť na rokovanie vlády informáciu o stave prác na budovaní JPA a implementácii IACS v SR. 
Jednou z podmienok pre možnosť čerpania podpôr z  Európskeho poľnohospodárskeho záručného a garančného fondu( ďalej len  EAGGF ) v zmysle zásad Spoločnej poľnohospodárskej politiky po vstupe Slovenskej republiky do EÚ je:
-	existencia akreditovanej Platobnej agentúry 
-	funkčný Integrovaný administratívny a kontrolný systém (ďalej len IACS)
IACS je horizontálny nástroj a zasahuje do viacerých podporných a kompenzačných programov EÚ . Základnou úlohou systému je zabezpečiť transparentnosť , účelnosť  a účinnú kontrolu pri poskytovaní podpôr do poľnohospodárstva. Pokiaľ sa Slovensko chce zúčastniť na užívaní prostriedkov z fondov EÚ je nevyhnutné, aby v čase vstupu do EÚ bol IACS plne funkčný, v súlade so štandardami  EÚ.
Implementácia IACS bola v členských štátoch Únie časovo, finančne, odborne i organizačne náročnou záležitosťou a prebiehala v časovom období 4 až 5 rokov. Slovensko sa v doplnku k negociačnej pozícii zaviazalo  nepožadovať prechodné obdobie, to znamená, že IACS musí byť vybudovaný vo  veľmi krátkom časovom období.
Riadne fungovanie IACS vyžaduje vzájomnú spoluprácu viacerých ministerstiev a ostatných orgánov štátnej správy, odborných a špecializovaných inštitúcií, výrobných zväzov v poľnohospodárstve i samotných podnikateľov.
Pokiaľ ide o Jednotnú platobnú agentúru (ďalej len JPA) po vstupe SR do EÚ bude  výplatným orgánom, ktorý bude vyplácať prostriedky z EAGGF. Čo sa týka problematiky vytvorenia výplatného miesta v súvislosti s vyplácaním exportných náhrad, Colné riaditeľstvo SR predložilo MP SR na pripomienkovanie materiál “Koncepcia vybudovania a sprevádzkovania platobného úradu pre vývozné náhrady vrámci colnej správy SR. MP SR je toho názoru, že výplatným miestom aj pre vyplácanie exportných náhrad by mala byť JPA, vzhľadom na požiadavku EÚ týkajúcu sa jediného výplatného miesta prostriedkov z európskych fondov. Ďaľšou z podmienok pre poberanie priamych platieb Slovenskou republikou zo zdrojov EÚ je aj plne implementovaný a funkčný IACS  k  1.1. 2004. Ak do konca novembra 2002 nebude rozhodnuté o dodávateľovi softvéru pre IACS, bude tým priamo ohrozené dodržanie uvedeného termínu ako aj následné vyplácanie priamych platieb  farmárom z fondov Európskej únie po vstupe.
	Materiál dáva základné informácie o členení IACS na základné zložky a o súčasnom stupni ich budovania  MP SR resp. externými riešiteľskými organizáciami. Základnými zložkami systému IACS je počítačová databáza IACS, identifikačný systém pre poľnohospodárske parcely, systém pre identifikáciu a registráciu zvierat, žiadosti o podporu (aplikácia príspevkov) a integrovaný kontrolný systém. Predmetom podrobnejšej analýzy je aj legislatívne a inštitucionálno-administratívne zabezpečenie, personálne zabezpečenie ako aj rozpočtové vyjadrenie nákladov na budovanie jednotnej platobnej agentúry v roku 2003. 

Finančné, ekonomické, enviromentálne vplyvy a vplyvy na zamestnanosť  

	Vybudovanie platobnej agentúry a zavedenie systému IACS bude klásť určité požiadavky na administratívne a finančné zdroje, ktoré sa však vrátia vo vytvorení možnosti čerpania z európskych fondov.
	Finančné náklady na vybudovanie Platobnej agentúry sú v predbežnom návrhu rozpočtu na r.2003  vo výške 228 652 tis.Sk. Náklady na vybudovanie IACS a dobudovanie jednotlivých registrov  spolu s návrhom twiningového projektu predloženým EÚ do Bruselu predstavujú sumu 390 810 tis.Sk ,pričom v roku 2003 sa predpokladá s použitím finančných prostriedkov z tendra na spracovanie projektu IACS v objeme 50 000 tis.Sk.
	Priamy dosah na zamestnanosť nie je významný, hoci dobudovanie kontrolných a administratívnych systémov Platobnej agentúry  a IACS bude v budúcnosti vyžadovať zvýšenie počtu pracovníkov. Pre rok 2003 bolo Úradom vlády SR na základe materiálu 
č.UV-5761/2002 „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ na rok 2003“ schválených pre súčasný odbor platobnej agentúry MP SR 30 nových pracovných, pre agentúru SAPARD 10 nových pracovných miest a pre Intervenčnú platobnú agentúru  10 nových pracovných miest 
	Podstatnejší prínos pre zvýšenie zamestnanosti budú mať však podporné systémy v oblasti poľnohospodárstva, rozvoja vidieka a rozvoja enviromentálnych aktivít s účasťou európskych fondov.